Sacrosancta generalis Synodus in spiritu sancto legitimè congregata universalem Ecclesiam repræsentans dilectis Ecclesiæ filiis Abbati et toti conventui Monasterii Cluniacensis salutem et omnipotentis Dei benedictionem. Accepimus pridie duo volumina B. Augustini in quorum altero est tractatus contra Donatistas et contra Manichæos et contra Faustum; in altero verò de baptismo parvulorum, commendamus diligentiam et obedientiam vestram certificantes vos, quia non sunt minus salvi hic, quàm in Monasterio vestro, et quia expedito isto negotio Bohemorum procul dubio vobis remittemus sine aliquo detrimento. Verum indigemus necessario Ambrosio de paradiso animæ, Ambrosio de sacramentis et Ambrosio super Lucam, item Anselmo de Sacramentis, item Fulgentio, item Ambrosio super psalterio hortamur vos omnes et singulos mandantes nihilomimus cuilibet vestrum in virtutis sanctæ obedientiæ et excommunicationis latæ sententiæ ut prædicta volumina sine mora mittatis ad Nos; expensas autem quas portando et reportando fieri continget, paratos solvere nos offerimus: est enim magna necessitas, ut prædicti libri sint hic: nam infra octo vel decem dies Ambasiatores Bohemorum hanc civitatem ingressuri sunt. Datum Basileæ die XXVI. mensis Decembris anno 1432.